Зэныбжьэгъугъэм и лъабжьэр
«Къытхуеблагъэ, гъатхэ!» фIэщыгъэм щIэт зэхыхьэ щрагъэкIуэкIащ Налшык курыт школ №9-м. Ар къызэригъэпэщащ а IуэхущIапIэм и унафэщI Коротких Ольгэ. Зэхыхьэм кърагъэблэгъащ Прохладнэ дэт школ-интернатым и гъэсэн цIыкIухэмрэ абыхэм я егъэджакIуэхэмрэ.
— Нобэрей ди зэхуэсымкIэ дэ къэдгъэлъэгъуэну дыхуейщ дунейм сабийуэ тетыр зэрызэхуэдэр. Зи бзэ мыпсалъэхэри, зи тхьэкIумэхэм зэхамыххэри мыдрей сабий узыншэхэм хуэдэу я зэфIэкIхэр къагъэлъэгъуэфу, я гур утIыпщауэ утыку къихьэфу егъэсапхъэщ. Дэ дыхуейщ а цIыкIухэм зыхедгъэщIэну ипэкIэ кIуэтэн зэрыхуейр, сыт хуэдэ я зэфIэкIри зэрыщхьэпэр, — жеIэ Ольгэ.
ЗэIущIэр къызэгъэпэщынымкIэ школым сэбэп къахуэхъуащ КъБР-м экстремизмэмрэ щIалэгъуалэ политикэмрэ япыщIа лэжьыгъэхэр щIыпIэхэм щызэгъэуIунымкIэ и министр Къуэшрокъуэ Залым. Абы Ольгэ фIыщIэ ин хуищIащ. «Ар мыхъуамэ, дызэрыхуейм хуэдэу гулъытэ яхуэдмыщIыфынкIи хъунут ди хьэщIэхэм, — къыхигъэщащ абы.
Зэхыхьэм и пэщIэдзэу хьэщIэхэмрэ еджакIуэхэмрэ зэгъусэу сурэт зытрагъэхащ. Ахэр махуэгъэпсым хэту сабийхэм иужькIэ хуагуэшыжащ. ЦIыкIухэм классхэм, спортзалхэм, зыщрагъэплъыхьащ, щагъэджэгуащ. Ахэр еплъащ школым къыщызэрагъэпэща гъэлъэгъуэныгъэм. Абы хэлът еджакIуэхэм я IэрыщI хьэпшып хьэлэмэт куэд. ИужькIэ ирагъэкIуэкIащ лъэныкъуитIми зэхалъхьа концертыр. Зи бзэ мыпсалъэ сабийхэми ягъэхьэзырат гукъинэж теплъэгъуэ дахэхэр.
Концерт нэужьым ахэр школым и шхапIэм щIашэри ягъэхьэщIащ. Абыхэм хуагъэува Iэнэ бэрычэтым ерыскъы щIэщыгъуэ куэд телъащ. ИужькIэ школым и гъэсэнхэм хьэщIэхэм папщIэ ягъэхьэзыра тыгъэхэр хуагуэшыжащ. ЦIыкIухэр зэхъуэхъужу тхыгъэ кIэщI цIыкIу куэд кIэралъхьащ «Зэныбжьэгъугъэм и жыгым».
Зэхыхьэм и кIэухыу сабийхэм я хъуэпсапIэхэр зытет шархэр яутIыпщащ.
ЖЫЛОКЪУЭ Лусаннэ.
